Da 3F Aalborg kørte fra den ukrainske grænse med en bus fyldt med flygtninge, havde de ingen steder at køre dem hen. De nordjyske kommuner har nemlig ikke få lov til at hjælpe endnu. - På vej retur skal vi handle hurtigt, så vi kan finde noget kost og logi til dem, siger Kasper Johansen, 3F Aalborg. Hjælpen fandt man hos Rold Storkro i Rebild Kommune. - Det er de sødeste mennesker, og vi er bare så glade for at kunne få lov til at hjælpe. Det betyder rigtig meget, siger Bente Kirkegaard Pedersen, Underdirektør på Rold Storkro. Venter på særlov Hos Rebild Kommune er man trætte af, at man ikke har lov til at hjælpe. Og de undrer sig over, at de skal vente så længe på den nye særlov. - Man har jo før set, at man med et fingerknips kan gennemføre en lov, der nærmest træder i kraft med øjeblikkelig virkning, siger Jesper Greth fra Venstre, borgmester i Rebild Kommune. Udlændinge- og Integrationsministeriet henviser onsdag til den aftale man indgik fredag 4. marts om lovgivning til fordrevne fra Ukraine. I den står der: "Det aftales endvidere, at regeringen anmoder Folketinget om at hastebehandle lovforslaget med ønske om, at det fremsættes mandag d. 14. marts, 1. behandles tirsdag d. 15. marts og 2. og 3. behandles onsdag d. 16. marts." En mulig løsning Hos 3F Aalborg håber man, at særloven træder i kraft hurtigst muligt, for de tror ikke, at vi har set de sidste flygtninge ankomme til landet. I Vesthimmerlands Kommune har man anvendt en nødløsning, der måske kan bruges i andre kommuner. - Jeg agter at underskrive en borgmesterbeslutning, som går på, at vi inddrager de plejeboliger, som ikke bliver benyttet i øjeblikket, til at kunne modtage flygtninge i, siger Per Bach Laursen. Han er venstremand og borgmester i Vesthimmerlands Kommune . De ukrainske flygtninge bliver på Rold Storkro indtil fredag, hvor de herefter har fået plads på vandrehjemmet i byen.

Referat:
Det er endnu ikke lovligt for kommunerne i Danmark at hjælpe de ukrainske flygtninge med ting som kost og logi. Det skal en ny særlov lave om på.